В началото на управлението си Тиберий е изправен пред бунтове на легионерите в Долна Германия и Панония, които не одобрявали избирането му за принцепс. Освен това те настояват заплатите им да бъдат изравнени с тези на преторианците, а ветераните да получат просроченото си пенсиониране. Синът на Тиберий, Друз потушава бунта в Панония. В Германия въстанието е потушено от императорския племенник – пълководеца Германик, който решително отказва да бъде издигнат за император и претендент на властта, въпреки настояванията на неговите войници. Благодарение на неговата лоялност е пресечена опасността от гражданска война. Германик постига редица победи срещу варварските племена отвъд Рейн, отмъщава за поражението на Вар в Тевтобургската гора и през 17 г. празнува триумф в Рим заедно с Друз.